Pastoralis regiminis necessitate compellimur ut ecclesiarum causis potius quam curis caeteris insistamus. Inde est quod ego Alanus Dei gratia Autisiodorensis episcopus, notum fieri volo presentibus et futuris quod domina Jubelina de Chessein sextam partem territorii de Toire quam habebat communem cum Narjoto Alexandri, Josberto Rufo, Petro Bernardi, Hugone de la Forest, domina Maria filia domini Arnaldi de Tociaco, et Beatrice matre uxoris Odonis de Lescheriis, sicut eadem terra dividitur et clauditur his terminis : a quercu videlicet de campo senex sicut divisa est per metas et signa per devexum montis Viennensis et tendit ad terram de Annoy et per desubtus villam seccam ad terram de Soeriis usque ad concisum de Aquosis et inde per desuper puteum de Passeleriis sicut indicum viae demonstrat que tendit a fossa Gelet ad ecclesiam de Soeriis et sicut partitur communitatibus de Passeleriis et tendit ad locum qui vocatur Posteceolum inter terram Regniacensium et terram sanctae Mariae de Monasteriis et inde usque ad praedictam quercum de Campo senex sicut demonstrant positae metae, fratribus de Regniaco et eorum successoribus libere et perpetuo [jure] possidendam omni cessante reclamatione ad disponendum vel faciendum in jam dicta parte territorii prout voluerent pro salute animae suae et antecessorum suorum, dedit et concessit ad censum siquidem duorum solidorum, qui ei in festivitate sancti Remigii per singulos annos sunt reddendi, praeceptis in primo de beneficio domus Regniacensis octo libris et sex solidis et octo denariis. Hanc autem concessionem et adcensiam laudavit dominus Odo de Draciaco a quo praedicta Jubilina in casamento tenebat qui videlicet Odo hac ratione responsor ab ea constitutus est ut si, aliquando orta inde calumpnia, non posset garantiam portare, ipse Odo fratribus de Regniaco pro jure responderet et garanteret. Porro filii ejus, Stephanus de Chessein, Gaufridus et Leonus hanc adcensiam laudaverunt. De quorum laudatione, testes sunt : Josbertus canonicus Autisiodorensis, Odo de Draciaco, Josbertus Rufus de Tociaco et Gaufridus de sancto Salvatore, dominus Tamellus, Britto, milites. Ut autem concessio ista et adcensia rata in perpetuum et firma habeatur, presentis scripturae testimonio et sigilli nostri auctoritate, mandato praedictae Jubilinae quae hoc fecit et sicut scriptum est, conce[d]it, roborari fecimus.